題六么後
作者：陳造
朝代：宋

paragraphs: 愛愛少日淫奔女，愛愛死作貞烈婦。
東隅一跌收桑榆，竟得佳名傳樂府。
男子處死正自難，此女勵志雪柏寒。
至今挺挺在人目，詩翁作詩垂不刊。
誰翻此詩入宮羽，檀唇緩歌細腰舞。
直掩霓裳羽衣曲，更問離魂饋漿女。
且玩此舞空金巵，莫奏此曲增悲悽。
蘭摧蕙枯崑玉碎，不如人家嫁狗隨狗鷄隨鷄。
百年佳麗終枯骴，汝名芬芳無已時。
捨生狥義渠安之，而我更用興悲爲。
我悲所悲人不識，撫事懷人悼今昔。
翻雲覆雨行路難，君不見買臣之妻彥升客。